પરિસ્થિતિ જોઇને યુએસ એર અને નેવીએ ઇરાન વિરુદ્ધ યુદ્ધ માટે જે સ્ટ્રાઇક ફોર્સ તૈયાર કરી હતી તે હાલ સીરિયામાં ગોઠવી દીધી છે. તો રશિયાના પ્રેસિડેન્ટ વ્લાદિમીર પુતિને તુર્કી પ્રેસિડેન્ટ રિસેપ આર્ડોગન અને ઇઝરાયલનાં પીએમ બેન્જામિન નેતન્યાહૂ સાથે પણ ટેલિફોનિક વાતચીત કરી છે. આ સિવાય પુતિને ભારતનાં વડાપ્રધાન નરેન્દ્ર મોદી સાથે પણ યુદ્ધની સ્ટ્રેટેજી અંગે ચર્ચા કરી છે. રશિયા સંભવિત યુદ્ધની શક્યતાઓને ટાળવાનાં ભરપૂર પ્રયાસો કરી રહ્યું છે. સીરિયામાં થયેલા મિસાઇલ એરસ્ટ્રાઇક્સ બાદ અમેરિકા-બ્રિટન-ફ્રાન્સની આક્રમક કાર્યવાહી વિરુદ્ધ રશિયાએ યુનાઇટેડ નેશન્સ સિક્યોરિટી કાઉન્સિલ (યુએનએસસી)ની તત્કાળ મિટિંગ બોલાવી હતી. આ મિટિંગમાં રશિયાએ આ ત્રણેય દેશોને ઉપદ્રવી ગુંડાની સાથે સરખાવ્યા અને ઇન્ટરનેશનલ લૉનું ઉલ્લંઘન કર્યાનાં આરોપો લગાવ્યા હતા. ન્યૂયોર્કમાં મળેલી સિક્યોરિટી કાઉન્સિલની આ મિટિંગમાં રશિયન ડિપ્લોમેટ વસ્લી નેબેનિઝિયાએ મિસાઇલ એરસ્ટ્રાઇક્સને વખોડી હતી. રશિયાએ સીરિયામાં થયેલા કેમિકલ હુમલાનો આરોપ સીરિયાની સ્થાનિક વોલેન્ટિયર ગ્રૂપ વ્હાઇટ હેલમેટ્સ પર લગાવ્યો હતો. ઉપરાંત રશિયાએ યુએનએસસી મિટિંગમાં અમેરિકા અને અન્ય દેશોની ‘આક્રમક’ કાર્યવાહી વિરુદ્ધ એક પ્રસ્તાવ રજૂ કર્યો હતો, જે એક ક્ષણમાં જ ફગાવી દેવામાં આવ્યો. યુએનએસસીમાં રશિયાનાં પ્રસ્તાવ પર થયેલી મિટિંગમાં અમેરિકા, યુ.કે., ફ્રાન્સ, નેધરલેન્ડ, સ્વીડન, કુવૈત, પોલેન્ડ અને આઇવરી કોસ્ટે રશિયાનાં પ્રસ્તાવ વિરુદ્ધ વોટિંગ કર્યું. આ વોટિંગમાં રશિયાની સાથે માત્ર ચીન અને બોલિવિયા જ હતું.